Pesma za Evroviziju '24

**Pesma za Evroviziju ’24** (kolokvijalno **PZE ’24** ili **Beovizija 2024**) biće treće  izdanje Pesme za Evroviziju, takmičenja kojim se odlučuje predstavnik Srbije na Pesmi Evrovizije 2024. Takmičenje će se sastojati od dve polufinalne večeri koje su zakazane za 27. i 29. februar, kao i finala 2. marta. U polufinalima se takmiči po 14 pesama, od kojih iz svakog po 8 prolazi u finale. Rezultati sve 3 večeri biće odlučeni kombinacijom glasova publike i žirija u omeru 50:50, tako što svaki član stručnog žirija dodeljuje po jedan set od 12, 10 i 8—1 poen za svojih 10 omiljenih pesama, dok se 290 poena publike raspoređuje proporcionalno prema broju dobijenih glasova za svaku pesmu. Takmičenje će prezentovati Dragana Kosjerina i Slaven Došlo.

## Format i pravila

Za 2024. godinu, RTS ponovo organizuje nacionalno finale Pesma za Evroviziju kako bi odabrao svog predstavnika na Evroviziji. Polufinala će se održati 27. i 29. februara, dok će finale biti održano 2. marta 2024. Na veb-sajtu RTS je, 1. avgusta 2023. godine, otkriven pravilnik takmičenja, kao i pravila konkursa.

### Pravila glasanja

Rezultati sve 3 večeri biće odlučeni kombinacijom glasova publike i žirija u omeru 50:50, tako što svaki član petočlanog stručnog žirija dodeljuje po jedan set od 12, 10 i 8—1 poen za svojih 10 omiljenih pesama, dok se 290 poena publike raspoređuje proporcionalno prema broju dobijenih glasova za svaku pesmu. U finalu, pesma sa najviše poena je pobednik.

### Voditelji
Voditelji programa će biti Dragana Kosjerina i Slaven Došlo na glavnoj pozornici, a Stefan Popović i Kristina Radenković će biti domaćini zelene sobe.

## Učesnici
Konkurs za slanje prijava je otvoren 1. avgusta 2023. godine. Konkurs je trebalo da se zatvori 1. novembra 2023, ali je produžen do 10. novembra, iako je prvobitno bilo u planu da se produži do 15. novembra. RTS je do kraja perioda za prijave dobio oko 235 prijava, najveći broj prijava za bilo koje nacionalno finale Srbije ikada.

Na konkurs je trebalo poslati snimak pesme koja nije izvedena u celini ili u delovima pre 1. septembra 2023. godine a da bude u trajanju do 3 minuta. Svi izvođači koji su se prijavili moraju da imaju najmanje 16 godina 1. maja 2023. godine, kao i da budu državljani Republike Srbije. Svi tekstovi pesama moraju da budu barem 51% na zvaničnim jezicima Srbije.

Odabrano je ukupno 28 učesnika koji će da se takmiče, a spisak takmičara je otkriven 21. decembra 2023. godine. Pesme će biti objavljene 25. januara. 2024.

Među prijavljenima su Konstrakta, pobednica Pesme za Evroviziju '22, koja je predstavljala Srbiju na Evroviziji 2022, koja se takmičila i na Beoviziji 2008. i 2009. kao deo grupe Zemlja gruva! i Bojana Radovanović koja je predstavljala Srbiju na . Pored Konstrakte, povratnici na nacionalno finale Srbije su Filarri, Filip Baloš i Nadia koji su se takmičili na prethodnom izdanju; Zorja koja se takmičila 2022; Zejna koja se takmičila na oba prethodna izdanja; Milan Bujaković koji se takmičio u prethodnom izdanju i na Beoviziji 2020; Ivana Vladović koja se takmičila na prethodnom izdanju i na Beoviziji 2019; i Yanx koja se takmičila na Beoviziji 2009, na Beosongu 2013, na Beoviziji 2018. i 2019.

## Pregled takmičenja
### Prvo polufinale
Prvo polufinale će biti održano 27. februara 2024. sa početkom u 21:00 CEST. Četrnaest pesama će se takmičiti, a osam će proći u finale.

### Drugo polufinale
Drugo polufinale će biti održano 29. februara 2024. sa početkom u 21:00 CEST. Četrnaest pesama će se takmičiti, a osam će proći u finale.

### Finale
Finale će biti održano 2. marta 2024. sa početkom u 21:00 CEST. Šesnaest pesama će se takmičiti, a pobednik će predstavljati Srbiju na Pesmi Evrovizije 2024.

## Prenosi
Sve tri večeri će biti prenošene na televizijskim stanicama RTS 1, RTS Svet i na platformi RTS Planeta, kao i na sajtu RTS — *rts.rs*. Finale takmičenja će biti prenošeno i preko zvaničnog -{YouTube}- kanala Pesme Evrovizije.

## Reference